title: Odluka Vijeća (ZVSP) 2016/2360 od 28. studenoga 2016. o potpisivanju i sklapanju Sporazuma o nabavi i uzajamnim uslugama između Europske unije i Sjedinjenih Američkih Država

text:
               22.12.2016

               HR

               Službeni list Europske unije

               L 350/1

         ODLUKA VIJEĆA (ZVSP) 2016/2360
   od 28. studenoga 2016.
   o potpisivanju i sklapanju Sporazuma o nabavi i uzajamnim uslugama između Europske unije i Sjedinjenih Američkih Država
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 37., u vezi s člankom 218. stavcima 5. i 6. Ugovora o funkcioniranju Europske unije,
   uzimajući u obzir preporuku Visokog predstavnika Unije za vanjske poslove i sigurnosnu politiku,
   budući da:

               (1)

               Na temelju članka 42. UEU-a Unija može provoditi vojne operacije izvan Unije. S ciljem pripreme tih operacija vojne vježbe mogle bi se odvijati i izvan Unije.

               (2)

               Takve operacije mogu zahtijevati logističku potporu te opskrbu i usluge u korist raspoređenih sjedišta i raspoređenih nacionalnih kontingenata operacije koje države članice nisu uvijek u mogućnosti pružiti.

               (3)

               Također postoji mogućnost da od raspoređenih sjedišta ili raspoređenih nacionalnih kontingenata operacije bude zatraženo pružanje logističke potpore te opskrbe i usluga jedinicama Sjedinjenih Američkih Država koje su prisutne u području operacije, te ih oni moraju biti spremni pružiti.

               (4)

               U skladu s člankom 41. stavkom 2. UEU-a operativni izdaci koji nastanu pri vojnim operacijama terete države članice. S obzirom na tu odredbu Unija ne smije preuzeti obveze koje bi mogle rezultirati financijskim posljedicama za države članice.

               (5)

               Mehanizam Athena koji je uspostavljen Odlukom Vijeća (ZVSP) 2015/528 (1) ovlašten je djelovati u ime država članica u području financiranja vojnih operacija Unije.

               (6)

               Nakon što je Vijeće 17. studenoga 2015. donijelo odluku kojom se odobrava otvaranje pregovora, Visoki predstavnik Unije za vanjske poslove i sigurnosnu politiku u pregovorima je dogovorio Sporazum o nabavi i uzajamnim uslugama između Europske unije i Sjedinjenih Američkih Država („Sporazum”).

               (7)

               U skladu s člankom 5. Protokola br. 22 o stajalištu Danske, priloženog UEU-u i UFEU-u, Danska ne sudjeluje u pripremi i provedbi odluka i djelovanja Unije koji imaju implikacije u području obrane. Slijedom toga Danska ne sudjeluje u donošenju ove Odluke, ona za nju nije obvezujuća niti se na nju primjenjuje.

               (8)

               Sporazum bi trebalo odobriti,

         DONIJELO JE OVU ODLUKU:
   Članak 1.
   Sporazum o nabavi i uzajamnim uslugama između Europske unije i Sjedinjenih Američkih Država odobrava se u ime Unije.
   Tekst Sporazuma priložen je ovoj Odluci.
   Članak 2.
   Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma radi obvezivanja Unije.
   Članak 3.
   Ova Odluka stupa na snagu na dan donošenja.

      Sastavljeno u Bruxellesu 28. studenoga 2016.

            Za Vijeće

            Predsjednik

         P. ŽIGA

      (1)  Odluka Vijeća (ZVSP) 2015/528 od 27. ožujka 2015. o uspostavi mehanizma za upravljanje financiranjem zajedničkih troškova operacija Europske unije koje imaju vojne ili obrambene implikacije (Athena) i o stavljanju izvan snage Odluke 2011/871/ZVSP (SL L 84, 28.3.2015., str. 39.).


title: 84/358/EEZ: Odluka Vijeća od 28. lipnja 1984. o sklapanju Sporazuma o suradnji u postupanju kod onečišćenja Sjevernog mora naftom i drugim štetnim tvarima

text:
               11/Sv. 061

               HR

               Službeni list Europske unije

               3

         31984D0358

               L 188/7

               SLUŽBENI LIST EUROPSKE UNIJE

               28.06.1984.

      ODLUKA VIJEĆA

   od 28. lipnja 1984.
   o sklapanju Sporazuma o suradnji u postupanju kod onečišćenja Sjevernog mora naftom i drugim štetnim tvarima
   (84/358/EEZ)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice, a posebno njegov članak 235.,
   uzimajući u obzir prijedlog Komisije (1),
   uzimajući u obzir mišljenje Skupštine (2),
   budući da se u prva dva programa djelovanja Europskih zajednica u vezi s okolišem (3) naglašava važnost koju za Zajednicu ima postupanje kod onečišćenja mora općenito i, inter alia, uređuju mjere Zajednice za postupanje kod onečišćenja uzrokovanog prijevozom i plovidbom; budući da se njima utvrđuje da zadatak zaštite morskih voda predstavlja prioritetno pitanje s ciljem održavanja vitalne ekološke ravnoteže;
   budući da se trećim programom djelovanja Zajednice u vezi s okolišem (4), čije su opće smjernice 7. veljače 1983. odobrili Vijeće Europskih zajednica i predstavnici vlada država članica koji su se sastali u okviru Vijeća, posebno prepoznaje potreba za boljom politikom koordinacije u vezi s ekološkim problemima Sjevernog mora;
   budući da je svojom Odlukom od 19. svibnja 1981. Vijeće ovlastilo Komisiju za pregovaranje o pristupu Europske ekonomske zajednice Sporazumu od 9. lipnja 1969. o suradnji u postupanju kod onečišćenja Sjevernog mora naftom;
   budući da je na temelju Odluke Vijeća od 9. rujna 1983. Sporazum o suradnji u postupanju kod onečišćenja Sjevernog mora naftom i drugim štetnim tvarima potpisan 13. rujna 1983.;
   budući da je potrebno da Zajednica odobri taj Sporazum radi sudjelovanja u razmjeni podataka i zajedničkom istraživanju i time postigne gornje ciljeve, zajedno s državama članicama i ne dovodeći u pitanje ulogu koju su dosad one imale u okviru Sporazuma od 9. lipnja 1969.; budući da se ovime ne dovode u pitanje budući akti Zajednice;
   budući da se Sporazumom od 13. rujna 1983. utvrđuje razmjena podataka, zajedničko istraživanje i suradnja na moru, što po svojoj prirodi ne predstavlja zajednička pravila na koja bi mogli utjecati sporazumi koje države članice mogu htjeti sklopiti u tom području,
   ODLUČILO JE:
   Članak 1.
   Ovime se u ime Europske ekonomske zajednice odobrava Sporazum o suradnji u postupanju kod onečišćenja Sjevernog mora naftom i drugim štetnim tvarima.
   Tekst Sporazuma priložen je ovoj Odluci.
   Članak 2.
   Predsjednik Vijeća polaže instrument utvrđen u članku 18. Sporazuma.

      Sastavljeno u Luxembourgu 28. lipnja 1984.

            Za Vijeće

            Predsjednik

         H. BOUCHARDEAU

      (1)  SL C 40, 15.2.1984., str. 5.

      (2)  SL C 127, 14.5.1984., str. 120.

      (3)  SL C 112, 20.12.1973., str. 1. i SL C 139, 13.6.1977., str. 1.

      (4)  SL C 46, 17.2.1983., str. 1.


title: 2008/628/EZ: Odluka Vijeća od 25. veljače 2008. o potpisivanju i privremenoj primjeni Protokola uz Sporazum o partnerstvu i suradnji između Europskih zajednica i njihovih država članica, s jedne strane, i Kirgiske Republike, s druge strane, kako bi se uzelo u obzir pristupanje Republike Bugarske i Rumunjske Europskoj uniji

text:
               11/Sv. 111

               HR

               Službeni list Europske unije

               205

         32008D0628

               L 205/40

               SLUŽBENI LIST EUROPSKE UNIJE

         ODLUKA VIJEĆA
   od 25. veljače 2008.
   o potpisivanju i privremenoj primjeni Protokola uz Sporazum o partnerstvu i suradnji između Europskih zajednica i njihovih država članica, s jedne strane, i Kirgiske Republike, s druge strane, kako bi se uzelo u obzir pristupanje Republike Bugarske i Rumunjske Europskoj uniji
   (2008/628/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 44. stavak 2., članak 47. stavak 2. treću rečenicu, te članak 55., članak 57. stavak 2., članak 71., članak 80. stavak 2. i članke 93., 94., 133. i 181.a, u vezi s člankom 300. stavkom 2. prvim podstavkom drugom rečenicom,
   uzimajući u obzir Ugovor o pristupanju Republike Bugarske i Rumunjske, a posebno njegov članak 4. stavak 3.,
   uzimajući u obzir Akt o pristupanju Republike Bugarske i Rumunjske, a posebno njegov članak 6. stavak 2.,
   uzimajući u obzir prijedlog Komisije,
   budući da:

               (1)

               Vijeće je 23. listopada 2006. ovlastilo Komisiju da, u ime Zajednice i njezinih država članica, započne pregovore s Kirgiskom Republikom o Protokolu uz Sporazum o partnerstvu i suradnji između Europskih zajednica i njihovih država članica, s jedne strane, i Kirgiske Republike, s druge strane, zbog pristupanja Republike Bugarske i Rumunjske Europskoj uniji.

               (2)

               Protokol je potrebno potpisati u ime Europskih zajednica i njihovih država članica, podložno njegovu mogućem kasnijem sklapanju.

               (3)

               Protokol je potrebno privremeno primjenjivati od 1. siječnja 2007., do završetka odgovarajućih postupaka za njegovo službeno zaključivanje,

         DONIJELO JE OVU ODLUKU:
   Članak 1.
   Ovime se predsjednik Vijeća ovlašćuje imenovati osobu(-e) ovlaštenu(-e) za potpisivanje, ime Europskih zajednica i njihovih država članica, Protokola uz Sporazum o partnerstvu i suradnji između Europskih zajednica i njihovih država članica, s jedne strane, i Kirgiske Republike, s druge strane, kako bi se uzelo u obzir pristupanje Republike Bugarske i Rumunjske Europskoj uniji, podložno mogućem kasnijem zaključivanju.
   Tekst Protokola priložen je ovoj Odluci (1).
   Članak 2.
   Do početka njegova stupanja na snagu, Protokol se privremeno primjenjuje od 1. siječnja 2007.

      Sastavljeno u Bruxellesu 25. veljače 2008.

            Za Vijeće

            Predsjednik

         A. VIZJAK

      (1)  SL L 205, 1.8.2008., str. 42.


title: 2012/279/EU: Odluka Vijeća od 14. svibnja 2012. o potpisivanju, u ime Unije, Okvirnog sporazuma o sveobuhvatnom partnerstvu i suradnji između Europske unije i njezinih država članica, s jedne strane, i Socijalističke Republike Vijetnama, s druge strane

text:
               11/Sv. 118

               HR

               Službeni list Europske unije

               226

         32012D0279

               L 137/1

               SLUŽBENI LIST EUROPSKE UNIJE

         ODLUKA VIJEĆA
   od 14. svibnja 2012.
   o potpisivanju, u ime Unije, Okvirnog sporazuma o sveobuhvatnom partnerstvu i suradnji između Europske unije i njezinih država članica, s jedne strane, i Socijalističke Republike Vijetnama, s druge strane
   (2012/279/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 79. stavak 3., članke 91., 100., 207. i 209., u vezi člankom 218. stavkom 5.,
   uzimajući u obzir prijedlog Europske komisije,
   budući da:

               1.

               Vijeće je 14. svibnja 2007. ovlastilo Komisiju da pregovara o Okvirnom sporazumu sa Socijalističkom Republikom Vijetnam o sveobuhvatnom partnerstvu i suradnji („Sporazum”).

               2.

               Odredbe Sporazuma iz područja primjene dijela trećeg, glave V. Ugovora o funkcioniranju Europske unije obvezuju Ujedinjenu Kraljevinu i Irsku kao zasebne ugovorne stranke, a ne kao dio Europske unije, osim ako Europska unija zajedno s UK-om i/ili Irskom ne obavijesti Socijalističku Republiku Vijetnam da se Ujedinjena Kraljevina ili Irska obvezuju kao dio Europske unije sukladno Protokolu br. 21. na stajalište Ujedinjene Kraljevine ili Irske u pogledu područja slobode, sugurnosti i pravde, u prilogu Ugovoru o Europskoj uniji i Ugovoru o funkcioniranju Europske unije. Ako se Ujedinjenu Kraljevinu i/ili Irsku više ne obvezuje kao dio Europske unije u skladu s člankom 4. (a) Protokola br. 21, Europska unija zajedno s UK-om i/ili Irskom odmah izvještava Socijalističku Republiku Vijetnam o svakoj promjeni njihova položaja, u kojem ih se slučaju obvezuje na temelju odredaba Sporazuma prema njihovom vlastitom pravu. Isto se odnosi na Dansku, sukladno Protokolu br. 22 o položaju Danske, u prilogu tim ugovorima.

               3.

               U slučaju da Ujedinjena Kraljevina i/ili Irska nisu osigurale potrebnu obavijest prema članku 3. Protokola br. 21 o stajalištu Ujedinjene Kraljevine i Irske u odnosu na područje slobode, sigurnosti i pravde, one ne sudjeluju u donošenju ove Odluke Vijeća, u mjeri u kojoj ona obuhvaća odredbe sukladno dijelu trećem, glavi V. Ugovora o funkcioniranju Europske unije. Isto se odnosi na Dansku, sukladno Protokolu br. 22 o stavu Danske, što je priloženo Ugovoru o Europskoj uniji i Ugovoru o funkcioniranju Europske unije.

               4.

               Sporazum je potrebno potpisati podložno njegovom kasnijem sklapanju,

         DONIJELO JE OVU ODLUKU:
   Članak 1.
   Potpisivanje Okvirnog sporazuma o sveobuhvatnom partnerstvu i suradnji između Europske unije i njezinih država članica, s jedne strane, i Socijalističke Republike Vijetnama, s druge strane, ovim se odobrava u ime Unije, podložno sklapanju navedenog Sporazuma (1).
   Članak 2.
   Ovime se ovlašćuje predsjednik Vijeća da odredi osobu(-e) ovlaštenu za potpisivanje Sporazuma u ime Unije.
   Članak 3.
   Ova Odluka stupa na snagu na dan njezinog donošenja.

      Sastavljeno u Bruxellesu 14. svibnja 2012.

            Za vijeće

            Predsjednica

         C. ASHTON

      (1)  Tekstovi Sporazuma i deklaracija objavljuje se zajedno s odlukom o njegovom sklapanju.


title: Odluka Europskog parlamenta (EU) 2016/2157 od 27. listopada 2016. o razrješnici za izvršenje proračuna Zajedničkog poduzeća ARTEMIS za financijsku godinu 2014.

text:
               8.12.2016

               HR

               Službeni list Europske unije

               L 333/60

         ODLUKA EUROPSKOG PARLAMENTA (EU) 2016/2157
   od 27. listopada 2016.
   o razrješnici za izvršenje proračuna Zajedničkog poduzeća ARTEMIS za financijsku godinu 2014.
   EUROPSKI PARLAMENT,

               —

               uzimajući u obzir završne godišnje financijske izvještaje Zajedničkog poduzeća ARTEMIS za financijsku godinu 2014.,

               —

               uzimajući u obzir izvješće Revizorskog suda o godišnjoj računovodstvenoj dokumentaciji Zajedničkog poduzeća ARTEMIS za razdoblje od 1. siječnja do 26. lipnja 2014., kojemu su priloženi odgovori Zajedničkog poduzeća (1),

               —

               uzimajući u obzir izjavu o jamstvu (2) u pogledu pouzdanosti računovodstvene dokumentacije te zakonitosti i pravilnosti povezanih transakcija, koju je podnio Revizorski sud za financijsku godinu 2014., u skladu s člankom 287. Ugovora o funkcioniranju Europske unije,

               —

               uzimajući u obzir preporuku Vijeća od 12. veljače 2016. o razrješnici koju Zajedničko poduzeće treba dobiti za izvršenje proračuna za financijsku godinu 2014. (05587/2016 – C8-0055/2016),

               —

               uzimajući u obzir svoju Odluku od 28. travnja 2016. (3) o odgodi Odluke o razrješnici za financijsku godinu 2014. i odgovore izvršnog direktora Zajedničkog poduzeća ECSEL (bivših zajedničkih poduzeća ENIAC i ARTEMIS),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (4), a posebno njezin članak 209.,

               —

               uzimajući u obzir Uredbu Vijeća (EZ) br. 74/2008 od 20. prosinca 2007. o osnivanju „Zajedničkog poduzeća ARTEMIS” za provedbu zajedničke tehnološke inicijative o ugrađenim računalnim sustavima (5),

               —

               uzimajući u obzir Uredbu Vijeća (EU) br. 561/2014 od 6. svibnja 2014. o osnivanju zajedničkog poduzeća ECSEL (6), a posebno njezin članak 1. stavak 2. i članak 12.,

               —

               uzimajući u obzir Uredbu Komisije (EZ, Euratom) br. 2343/2002 od 19. studenoga 2002. o Okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (7),

               —

               uzimajući u obzir Delegiranu uredbu Komisije (EU) br. 110/2014 od 30. rujna 2013. o oglednoj financijskoj uredbi za tijela javno-privatnog partnerstva iz članka 209. Uredbe (EU, Euratom) br. 966/2012 Europskog parlamenta i Vijeća (8),

               —

               uzimajući u obzir članak 94. Poslovnika i Prilog V. Poslovniku,

               —

               uzimajući u obzir drugo izvješće Odbora za proračunski nadzor (A8-0276/2016),

               1.

               daje razrješnicu izvršnom direktoru Zajedničkog poduzeća ECSEL (bivših zajedničkih poduzeća ENIAC i ARTEMIS) za izvršenje proračuna Zajedničkog poduzeća ARTEMIS za financijsku godinu 2014.;

               2.

               iznosi svoje primjedbe u Rezoluciji u nastavku;

               3.

               nalaže svojem predsjedniku da ovu Odluku i Rezoluciju, koja je njezin sastavni dio, proslijedi izvršnom direktoru Zajedničkog poduzeća ECSEL (bivših zajedničkih poduzeća ENIAC i ARTEMIS), Vijeću, Komisiji i Revizorskom sudu te da ih da na objavu u Službenom listu Europske unije (serija L).

            Predsjednik

         Martin SCHULZ

            Glavni tajnik

         Klaus WELLE

      (1)  SL C 422, 17.12.2015., str. 9.

      (2)  SL C 422, 17.12.2015., str. 10.

      (3)  SL L 246, 14.9.2016., str. 425.

      (4)  SL L 298, 26.10.2012., str. 1.

      (5)  SL L 30, 4.2.2008., str. 52.

      (6)  SL L 169, 7.6.2014., str. 152.

      (7)  SL L 357, 31.12.2002., str. 72.

      (8)  SL L 38, 7.2.2014., str. 2.


title: 2001/197/EZ: Odluka Vijeća od 26. veljače 2001. o sklapanju Sporazuma između Europske zajednice i Vlade Kanade o obnovi programa suradnje u visokom obrazovanju i strukovnom osposobljavanju

text:
               11/Sv. 114

               HR

               Službeni list Europske unije

               31

         32001D0197

               L 071/15

               SLUŽBENI LIST EUROPSKE UNIJE

         ODLUKA VIJEĆA
   od 26. veljače 2001.
   o sklapanju Sporazuma između Europske zajednice i Vlade Kanade o obnovi programa suradnje u visokom obrazovanju i strukovnom osposobljavanju
   (2001/197/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegove članke 149. i 150. u vezi s njegovim člankom 300. stavkom 3., njegovim prvim podstavkom;
   uzimajući u obzir prijedlog Komisije,
   uzimajući u obzir mišljenje Europskog parlamenta,
   budući da:

               (1)

               je svojom Odlukom od 22. svibnja 2000. Vijeće ovlastilo Komisiju da sklopi Sporazume o suradnji u visokom obrazovanju i strukovnom osposobljavanju između Europske zajednice, Kanade i Sjedinjenih Američkih Država;

               (2)

               Zajednica i Kanada očekuju ostvariti uzajamnu korist od te suradnje koja, na strani Zajednice, mora dopunjavati bilateralne programe između država članica i Kanade te osigurati europsku dodanu vrijednost;

               (3)

               treba odobriti Sporazum između Europske zajednice i Vlade Kanade o obnovi programa suradnje u visokom obrazovanju i strukovnom osposobljavanju,

         ODLUČILO JE:
   Članak 1.
   Ovime se, u ime Zajednice, odobrava Sporazum između Europske zajednice i Vlade Kanade o obnovi programa suradnje u visokom obrazovanju i strukovnom osposobljavanju.
   Tekst Sporazuma priložen je ovoj Odluci.
   Članak 2.
   Delegacija Europske zajednice u Zajedničkom odboru iz članka 6. Sporazuma sastoji se od predstavnika Komisije kojem pomaže predstavnik iz svake države članice.
   Članak 3.
   Predsjednik Vijeća provodi obavješćivanje predviđeno člankom 12. Sporazuma.

      Sastavljeno u Bruxellesu 26. veljače 2001.

            Za Vijeće

            Predsjednik

         A. LINDH


title: 1999/352/EZ, EZUČ, Euratom: Odluka Komisije od 28. travnja 1999. o osnivanju Europskog ureda za borbu protiv prijevara (OLAF) (priopćena pod brojem dokumenta SEC(1999) 802)

text:
               01/Sv. 9

               HR

               Službeni list Europske unije

               3

         31999D0352

               L 136/20

               SLUŽBENI LIST EUROPSKE UNIJE

         ODLUKA KOMISIJE
   od 28. travnja 1999.
   o osnivanju Europskog ureda za borbu protiv prijevara (OLAF)
   (priopćena pod brojem dokumenta SEC(1999) 802)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice, a posebno njegov članak 162.,
   uzimajući u obzir Ugovor o osnivanju Europske zajednice za ugljen i čelik, a posebno njegov članak 16.,
   uzimajući u obzir Ugovor o osnivanju Europske zajednice za atomsku energiju, a posebno njegov članak 131.,

               (1)

               budući da institucije i države članice pridaju veliku važnost zaštiti financijskih interesa Zajednica i borbi protiv prijevara i drugih nezakonitih aktivnosti koje štete financijskim interesima Zajednica; budući da važnost djelovanja u tu svrhu potvrđuje članak 209.a Ugovora o EZ-u, članak 78.i Ugovora o EZUČ-u, članak 183.a Ugovora o Euratomu, kao i članak 280. Ugovora o EZ-u na način kako je to utvrđeno Ugovorom iz Amsterdama;

               (2)

               budući da je potrebno upotrijebiti sva raspoloživa sredstva kako bi se u cijelosti postigao ovaj cilj, osobito u pogledu dužnosti provođenja istraga prenesenih na razinu Zajednice, zadržavajući trenutnu raspodjelu i ravnotežu odgovornosti između nacionalne razine i razine Zajednice;

               (3)

               budući da je zadaća provođenja upravnih istraga u svrhu zaštite financijskih interesa Zajednica do sad bila dodijeljena Radnoj skupini za koordinaciju sprečavanja prijevara, koja je naslijedila Jedinicu za koordinaciju sprečavanja prijevara (UCLAF);

               (4)

               budući da je zbog potrebe povećanja učinkovitosti borbe protiv prijevara i ostalih nezakonitih aktivnosti koje štete financijskim interesima Zajednica nužno osnivanje Europskog ureda za borbu protiv prijevara (OLAF), dalje u tekstu „Ured”, koji mora izvršavati svoje istražne ovlasti potpuno neovisno;

               (5)

               budući da neovisnost ravnatelja Ureda i uloge Nadzornog odbora, koje proizlaze iz ove Odluke i iz Uredbi EZ-a i Euroatoma o istragama koje vodi Ured treba jamčiti pravilno vođenje istraga Ureda, bez zadiranja u njegove ostale zadaće kao što su one koje se odnose na posebno pravo Komisije, osobito u pitanjima zakonodavstva;

               (6)

               budući da bi odgovornost Ureda pored zaštite financijskih interesa trebala uključivati sve aktivnosti povezane sa zaštitom interesa Zajednica od nepravilnosti koje mogu dovesti do upravnih ili kaznenih postupaka;

               (7)

               budući da bi definicija funkcija Ureda trebala uključivati zadaće koje je do sada izvršavala Radna skupina za koordinaciju sprečavanja prijevara, a posebno onih zadaća koje se odnose na pripremu zakonodavnih i regulatornih akata u području djelovanja Ureda, uključujući instrumente obuhvaćene glavom VI. Ugovora o Europskoj uniji,

         ODLUČILO JE:
   Članak 1.
   Osnivanje Ureda
   1.   Osniva se Europski ured za borbu protiv prijevara (OLAF), dalje u tekstu „Ured”. Ured zamjenjuje Radnu skupinu za koordinaciju sprečavanja prijevara i preuzima sve njezine zadaće.
   Članak 2.
   Zadaće Ureda
   1.   Ured izvršava ovlasti Komisije za provođenje vanjskih upravnih istraga s ciljem jačanja borbe protiv prijevara, korupcije i drugih nezakonitih aktivnosti koje štete financijskim interesima Zajednice, kao i protiv bilo kojih drugih djelovanja ili djelatnosti kojima subjekti krše propise Zajednice.
   Ured je odgovoran za provođenje unutarnjih upravnih istraga koje su namijenjene:

               (a)

               borbi protiv prijevara, korupcije i drugih nezakonitih aktivnosti koje štete financijskim interesima Zajednice,

               (b)

               istrazi ozbiljnih činjenica povezanih s obavljanjem profesionalnih djelatnosti koje mogu predstavljati kršenje obveza od strane dužnosnika i službenika Zajednica te dovesti do stegovnih i, u određenim slučajevima, kaznenih postupaka ili slično kršenje obveza od strane članova institucija i tijela, čelnika tijela ili članova osoblja institucija i tijela na koje se ne primjenjuju Pravilnik o osoblju za dužnosnike Europskih zajednica i Uvjeti zaposlenja ostalih službenika Zajednica.

         Ured izvršava ovlasti Komisije kako su određene u odredbama u Ugovorima i koje podliježu Ugovorima utvrđenim ograničenjima i uvjetima.
   Komisija, druge institucije ili tijela mogu Uredu povjeriti istrage i u drugim područjima.
   2.   Ured je odgovoran za pružanje potpore Komisiji u suradnji s državama članicama u području borbe protiv prijevara.
   3.   Ured je odgovoran za razvoj koncepta borbe protiv prijevara iz stavka 1.
   4.   Ured je odgovoran za pripremu zakonodavnih i regulatornih inicijativa Komisije s ciljem sprečavanja prijevara iz stavka 1.
   5.   Ured je odgovoran za sve ostale operativne djelatnosti Komisije koje se odnose na borbu protiv prijevara iz stavka 1., a posebno:

               (a)

               razvoj potrebne infrastrukture;

               (b)

               osiguravanje prikupljanja i analize informacija;

               (c)

               davanje tehničke potpore drugim institucijama ili tijelima, kao i nadležnim nacionalnim tijelima, posebno u području osposobljavanja.

         6.   Ured je u izravnom kontaktu s policijom i pravosudnim tijelima.
   7.   Ured na razini službe predstavlja Komisiju na odgovarajućim forumima u područjima koja su obuhvaćena ovim člankom.
   Članak 3.
   Neovisnost istražne funkcije
   Ured izvršava istražne ovlasti iz članka 2. stavka 1. potpuno neovisno. U izvršavanju tih ovlasti ravnatelj Ureda ne smije tražiti niti primati upute od Komisije, bilo koje vlade ili neke druge institucije ili tijela.
   Članak 4.
   Nadzorni odbor
   Osniva se Nadzorni odbor čiji sastav i ovlasti utvrđuje zakonodavno tijelo Zajednice. Odbor je odgovoran za redovno praćenje izvršavanja istražne funkcije Ureda.
   Članak 5.
   Ravnatelj
   1.   Uredom rukovodi ravnatelj kojeg, nakon savjetovanja s Europskim parlamentom i Vijećem, imenuje Komisija na razdoblje od pet godina, a čiji mandat se može jedanput obnoviti. S ciljem imenovanja ravnatelja, Komisija na temelju poziva za podnošenje prijava koji se prema potrebi objavljuje u Službenom listu Europskih zajednica i nakon pozitivnog mišljenja Nadzornog odbora, sastavlja popis više kandidata s odgovarajućim kvalifikacijama.
   Ravnatelj je odgovoran za provođenje istraga.
   2.   Komisija u odnosu na ravnatelja izvršava ovlasti dodijeljene tijelu za imenovanje. Sve mjere na temelju članaka 87., 88., i 90. Pravilnika o osoblju za dužnosnike Europskih zajednica poduzimaju se obrazloženom odlukom Komisije nakon savjetovanja s Nadzornim odborom. Odluka se dostavlja na znanje Europskom parlamentu i Vijeću.
   Članak 6.
   Djelovanje Ureda
   1.   U vezi s osobljem Ureda, ravnatelj Ureda izvršava ovlasti koje su prema Pravilniku o osoblju za dužnosnike Europskih zajednica dodijeljene tijelu za imenovanje i prema Uvjetima zaposlenja ostalih službenika Zajednice, dodijeljene tijelu za sklapanje ugovora o radu. Ravnatelj te ovlasti može delegirati na drugu osobu. U skladu s Pravilnikom o osoblju i Uvjetima zaposlenja ostalih službenika ravnatelj utvrđuje uvjete i detaljan sustav zapošljavanja, osobito u pogledu trajanja ugovora i njihovog produženja.
   2.   Nakon savjetovanja s Nadzornim odborom, ravnatelj šalje glavnom direktoru Opće uprave za proračun prednacrt proračuna koji se u godišnji opći proračun unosi pod posebni naslov za Ured.
   3.   Ravnatelj ima funkciju dužnosnika za ovjeravanje za izvršenje posebnog proračunskog naslova u dijelu A proračuna koji se odnosi na Ured i posebnih naslova proračuna za borbu protiv prijevara u dijelu B. Ravnatelj te ovlasti može delegirati na drugu osobu.
   4.   Odluke Komisije o unutarnjoj organizaciji primjenjuju se na Ured u onoj mjeri u kojoj su u skladu s propisima Ureda prihvaćenim od strane zakonodavnog tijela Zajednice, ovom Odlukom i detaljnim pravilima za provedbu ove Odluke.
   Članak 7.
   Dan proizvodnje učinaka
   Ova Odluka proizvodi učinak na dan stupanja na snagu Uredbe (EZ) Europskog parlamenta i Vijeća o istragama koje provodi Europski ured za borbu protiv prijevara. Do prvog dana sljedećeg mjeseca od imenovanja ravnatelja Ureda, tekuće poslove Ureda obavlja ravnatelj Radne skupine za koordinaciju sprečavanja prijevara.

      Sastavljeno u Bruxellesu 28. travnja 1999.

            Za Komisiju

            Predsjednik

         Jacques SANTER


title: 2013/714/EU: Odluka Europskog parlamenta i Vijeća od 11. rujna 2013. o korištenju Fondom solidarnosti Europske unije u skladu s točkom 26. Međuinstitucionalnog sporazuma od 17. svibnja 2006. između Europskog parlamenta, Vijeća i Komisije o proračunskoj disciplini i dobrom financijskom upravljanju

text:
               6.12.2013

               HR

               Službeni list Europske unije

               L 326/43

         ODLUKA EUROPSKOG PARLAMENTA I VIJEĆA
   od 11. rujna 2013.
   o korištenju Fondom solidarnosti Europske unije u skladu s točkom 26. Međuinstitucionalnog sporazuma od 17. svibnja 2006. između Europskog parlamenta, Vijeća i Komisije o proračunskoj disciplini i dobrom financijskom upravljanju
   (2013/714/EU)
   EUROPSKI PARLAMENT I VIJEĆE EUROPSKE UNIJE,
   uzimajući u obzir Međuinstitucionalni sporazum između Europskog parlamenta, Vijeća i Komisije od 17. svibnja 2006. o proračunskoj disciplini i dobrom financijskom upravljanju (1), a posebno njegovu točku 26.,
   uzimajući u obzir Uredbu Vijeća (EZ) br. 2012/2002 od 11. studenog 2002. o osnivanju Fonda solidarnosti Europske unije (2),
   uzimajući u obzir prijedlog Europske Komisije,
   budući da:

               (1)

               Europska unija osnovala je Fond solidarnosti Europske unije („Fond”) kako bi pokazala solidarnost prema stanovništvu iz regija pogođenih katastrofama;

               (2)

               Međuinstitucionalnim sporazumom od 17. svibnja 2006. dozvoljeno je korištenje Fondom do godišnje gornje granice od 1 milijarde EUR;

               (3)

               Uredba (EZ) br. 2012/2002 sadrži odredbe u skladu s kojima se Fond može koristiti;

               (4)

               Slovenija, Hrvatska i Austrija su zbog katastrofalnih poplava podnijele zahtjeve za korištenje Fondom,

         DONIJELI SU OVU ODLUKU:
   Članak 1.
   U okviru općeg proračuna Europske unije za financijsku godinu 2013. iz Fonda solidarnosti Europske unije osiguravaju se odobrena sredstva za preuzimanje obveze i plaćanja u iznosu od 14 607 942 EUR.
   Članak 2.
   Ova se Odluka objavljuje u Službenom listu Europske Unije.

      Sastavljeno u Strasbourgu 11. rujna 2013.

            Za Europski parlament

            Predsjednik

         M. SCHULZ

            Za Vijeće

            Predsjednik

         V. LEŠKEVIČIUS

      (1)  SL C 139, 14.6.2006., str. 1.

      (2)  SL L 311, 14.11.2002., str. 3.


title: 2007/860/EZ: Odluka Vijeća od 10. prosinca 2007. o pružanju makrofinancijske pomoći Zajednice Libanonu

text:
               11/Sv. 116

               HR

               Službeni list Europske unije

               300

         32007D0860

               L 337/111

               SLUŽBENI LIST EUROPSKE UNIJE

         ODLUKA VIJEĆA
   od 10. prosinca 2007.
   o pružanju makrofinancijske pomoći Zajednice Libanonu
   (2007/860/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 308.,
   uzimajući u obzir prijedlog Komisije,
   uzimajući u obzir mišljenje Europskog parlamenta,
   nakon savjetovanja s Gospodarskim i financijskim odborom,
   budući da:

               (1)

               Libanonska su nadležna tijela 4. siječnja 2007. donijela sveobuhvatni program društveno-gospodarskih reformi koji istodobno obuhvaća fiskalne, strukturne i socijalne mjere, a kojim se određuju srednjoročni prioriteti za vladino djelovanje.

               (2)

               Libanon s jedne strane i Europska zajednica i njezine države članice s druge strane potpisali su Sporazum o pridruživanju (1) koji je stupio na snagu 1. travnja 2006.

               (3)

               Libanonska nadležna tijela obvezuju se na gospodarsku stabilizaciju i strukturne reforme koje podupire Međunarodni monetarni fond (MMF) preko programa u sklopu aranžmana hitne pomoći nakon sukoba (Emergency Post-Conflict Arrangement, EPCA) odobrenog 9. travnja 2007.

               (4)

               Odnosi između Libanona i Europske unije razvijaju se u okviru europske politike susjedstva, a očekuje se da će to dovesti do dublje ekonomske integracije. EU i Libanon dogovorili su Akcijski plan europske politike susjedstva u kojemu su utvrđeni srednjoročni prioriteti u odnosima između EU i Libanona te povezane politike.

               (5)

               Libanon se suočava sa znatnim financijskim potrebama koje proizlaze iz rastućih financijskih ograničenja javnog sektora, uključujući visoku razinu javnoga duga koja je otežana vojnim sukobom u srpnju i kolovozu 2006. i predviđenim pogoršanjem platne bilance u 2007.

               (6)

               Libanonska nadležna tijela zatražila su financijsku pomoć u obliku koncesije od međunarodnih financijskih institucija, Zajednice i ostalih bilateralnih donatora. Uz financiranje MMF-a i Svjetske banke još uvijek postoji znatan financijski jaz koji treba pokriti kako bi se poboljšala platna bilanca zemlje, javne financije i javni dug te kako bi se poduprli ciljevi politike koji su povezani s nastojanjima nadležnih tijela da provedu reforme.

               (7)

               Libanon je jedna od najzaduženijih država na svijetu koja je suočena s velikim teretom duga. U tim okolnostima Libanonu treba staviti na raspolaganje pomoć Zajednice u obliku kombinacije bespovratnih sredstava i kredita, što je primjerena mjera za pomoć državi korisnici u ovom kritičnom trenutku.

               (8)

               Kako bi se osigurala djelotvorna zaštita financijskih interesa Zajednice povezanih sa sadašnjom financijskom pomoći, treba odrediti odgovarajuće mjere koje će provesti Libanon, a koje se odnose na sprečavanje prijevara, korupcije i ostalih nepravilnosti povezanih s tom pomoći i mjere povezane s borbom protiv tih pojava, kao i kontrole koje će provesti Komisija te revizije koje će provesti Revizorski sud.

               (9)

               Isplata financijske pomoći Zajednice ne dovodi u pitanje ovlasti proračunskog tijela.

               (10)

               Ovom pomoći treba upravljati Komisija uz savjetovanje s Gospodarskim i financijskim odborom.

         ODLUČILO JE:
   Članak 1.
   1.   Zajednica stavlja na raspolaganje Libanonu financijsku pomoć u iznosu od najviše 80 milijuna eura radi podupiranja Libanona u njegovim naporima da ostvari poslijeratnu obnovu i održivi gospodarski oporavak, čime bi se ublažila financijska ograničenja za provedbu vladinog gospodarskog programa.
   S obzirom na visoku razinu zaduženosti Libanona, financijska pomoć Zajednice sastoji se od 50 milijuna eura u obliku kredita i do najviše 30 milijuna eura u bespovratnim sredstvima.
   2.   Financijskom pomoći Zajednice upravlja Komisija uz savjetovanje s Gospodarskim i financijskim odborom i to na način koji je usklađen sa sporazumima ili dogovorima koje su postigli MMF i Libanon.
   3.   Financijska pomoć Zajednice stavlja se na raspolaganje u razdoblju od dvije godine počevši od prvog dana nakon stupanja na snagu ove Odluke. Međutim, ako to zahtijevaju okolnosti, Komisija može, nakon savjetovanja s Gospodarskim i financijskim odborom, odlučiti produljiti to razdoblje za najviše godinu dana.
   Članak 2.
   1.   Komisija se ovime ovlašćuje da, nakon savjetovanja s Gospodarskim i financijskim odborom, dogovori s libanonskim nadležnim tijelima uvjete koji se odnose na gospodarsku politiku i financijske uvjete koji su povezani s financijskom pomoći Zajednice, a koji se utvrđuju u Memorandumu o razumijevanju i sporazumima o bespovratnim sredstvima i kreditu. Ti uvjeti moraju biti u skladu sa sporazumima ili dogovorima iz članka 1. stavka 2.
   2.   Tijekom provedbe financijske pomoći Zajednice Komisija nadzire valjanost libanonskih financijskih mjera, upravnih postupaka te unutarnjih i vanjskih kontrolnih mehanizama koji su bitni za tu pomoć.
   3.   Komisija u pravilnim vremenskim razmacima provjerava je li gospodarska politika u Libanonu usklađena s ciljevima financijske pomoći Zajednice i ispunjavaju li se dogovoreni uvjeti gospodarske politike i financijski uvjeti na zadovoljavajući način. Komisija pritom blisko surađuje s institucijama Bretton Woodsa i, prema potrebi, s Gospodarskim i financijskim odborom.
   Članak 3.
   1.   Komisija stavlja na raspolaganje Libanonu financijsku pomoć Zajednice u najviše tri obroka.
   2.   Svaki se obrok isplaćuje na temelju zadovoljavajuće provedbe gospodarskog programa koji se provodi uz potporu MMF-a.
   3.   Osim toga, drugi i treći obrok isplaćuju se na temelju zadovoljavajuće provedbe gospodarskog programa koji se provodi uz potporu MMF-a i Akcijskog plana europske politike susjedstva između EU i Libanona te na temelju bilo kojih drugih mjera koje su dogovorene s Komisijom kako je navedeno u članku 2. stavku 1., a najranije jedno tromjesečje nakon isplate prethodnog obroka.
   4.   Sredstva se isplaćuju banci Banque du Liban isključivo za potporu financijskih potreba Libanona.
   Članak 4.
   Financijska pomoć Zajednice provodi se u skladu s odredbama Uredbe (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na Opći proračun Europskih Zajednica (2) i u skladu s njezinim provedbenim pravilima. Ponajprije, Memorandumom o razumijevanju i sporazumima o bespovratnim sredstvima/kreditu koji su sklopljeni s libanonskim nadležnim tijelima određuju se odgovarajuće mjere koje će provesti Libanon, a koje se odnose na sprečavanje prijevara, korupcije i ostalih nepravilnosti koje utječu na tu pomoć i mjere povezane s borbom protiv tih pojava. Njima se također određuju kontrole koje će provesti Komisija, uključujući Europski ured za borbu protiv prijevara, uz pravo na obavljanje provjera i inspekcija na terenu te revizije koje će provesti Revizorski sud koje se, ako je to primjereno, obavljaju na terenu.
   Članak 5.
   Do 31. kolovoza svake godine Komisija podnosi Europskom parlamentu i Vijeću izvješće, uključujući ocjenu provedbe ove Odluke u prethodnoj godini. U izvješću se navodi povezanost između uvjeta politike navedenih u članku 2. stavku 1., trenutačnih gospodarskih i fiskalnih rezultata Libanona i odluke Komisije da isplati obroke pomoći.
   Članak 6.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 10. prosinca 2007.

            Za Vijeće

            Predsjednik

         L. AMADO

      (1)  SL L 143, 30.5.2006., str. 2.

      (2)  SL L 248, 16.9.2002., str. 1. Uredba kako je izmijenjena Uredbom (EZ, Euratom) br. 1995/2006 (SL L 390, 30.12.2006., str. 1).


title: 2012/792/EU: Odluka Vijeća od 6. prosinca 2012. o sklapanju Sporazuma u obliku razmjene pisama između Europske unije i Brazila u skladu s člankom XXVIII. Općeg sporazuma o carinama i trgovini (GATT) iz 1994. u vezi s izmjenom koncesija za prerađeno meso peradi predviđenih u obvezujućem rasporedu EU-a priloženom GATT-u iz 1994., i Sporazuma u obliku razmjene pisama između Europske unije i Tajlanda u skladu s člankom XXVIII. Općeg sporazuma o carinama i trgovini (GATT) iz 1994. u vezi s izmjenom koncesija za prerađeno meso peradi predviđenih u obvezujućem rasporedu EU-a priloženom GATT-u iz 1994.

text:
               11/Sv. 123

               HR

               Službeni list Europske unije

               285

         32012D0792

               L 351/47

               SLUŽBENI LIST EUROPSKE UNIJE

         ODLUKA VIJEĆA
   od 6. prosinca 2012.
   o sklapanju Sporazuma u obliku razmjene pisama između Europske unije i Brazila u skladu s člankom XXVIII. Općeg sporazuma o carinama i trgovini (GATT) iz 1994. u vezi s izmjenom koncesija za prerađeno meso peradi predviđenih u obvezujućem rasporedu EU-a priloženom GATT-u iz 1994., i Sporazuma u obliku razmjene pisama između Europske unije i Tajlanda u skladu s člankom XXVIII. Općeg sporazuma o carinama i trgovini (GATT) iz 1994. u vezi s izmjenom koncesija za prerađeno meso peradi predviđenih u obvezujućem rasporedu EU-a priloženom GATT-u iz 1994.
   (2012/792/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 207. stavak 4. podstavak 1., u vezi s člankom 218. stavkom 6. točkom (a) podtočkom v.,
   uzimajući u obzir prijedlog Europske komisije,
   uzimajući u obzir suglasnost Europskog parlamenta,
   budući da:

               (1)

               Vijeće je 25. svibnja 2009. ovlastilo Komisiju da započne pregovore na temelju članka XXVIII. GATT-a iz 1994. s ciljem postizanja novog dogovora o koncesijama za tarifne stavke za meso peradi iz poglavlja 16. kombinirane nomenklature kako je predviđeno u članku 1. Uredbe Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i Zajedničkoj carinskoj tarifi (1) („KN”).

               (2)

               Ti su pregovor rezultirali sporazumima u obliku razmjene pisama, od kojih je Sporazum s Tajlandom parafiran 22. studenoga 2011., a Sporazum Brazilom 7. prosinca 2011. (dalje u tekstu: „sporazumi”).

               (3)

               U skladu s Odlukom Vijeća 2012/231/EU od 23. travnja 2012. (2) sporazumi su, u ime Unije, potpisani s Brazilom 26. lipnja 2012., a s Tajlandom 18. lipnja 2012.

               (4)

               Sporazume bi trebalo odobriti,

         DONIJELO JE OVU UREDBU:
   Članak 1.
   Odobravaju se, u ime Unije, Sporazum u obliku razmjene pisama između Europske unije i Brazila u skladu s člankom XXVIII. Općeg sporazuma o carinama i trgovini (GATT) iz 1994. u vezi s izmjenom koncesija za prerađeno meso peradi predviđenih u obvezujućem rasporedu EU-a priloženom GATT-u iz 1994. i Sporazum u obliku razmjene pisama između Europske unije i Tajlanda u skladu s člankom XXVIII. Općeg sporazuma o carinama i trgovini (GATT) iz 1994. u vezi s izmjenom koncesija za prerađeno meso peradi predviđenih u obvezujućem rasporedu EU-a priloženom GATT-u iz 1994.
   Tekstovi sporazuma priloženi su ovoj Odluci.
   Članak 2.
   Predsjednik Vijeća, u ime Unije, daje obavijesti predviđene u sporazumima.
   Članak 3.
   Ova Odluka stupa na snagu sljedećeg dana od dana donošenja.

      Sastavljeno u Bruxellesu 6. prosinca 2012.

            Za Vijeće

            Predsjednica

         S. CHARALAMBOUS

      (1)  SL L 256, 7.9.1987., str. 1.

      (2)  SL L 117, 1.5.2012., str. 1.


title: Odluka Vijeća (EU) 2016/2267 od 6. prosinca 2016. o izmjeni Odluke 1999/70/EZ o vanjskim revizorima nacionalnih središnjih banaka u pogledu vanjskih revizora središnje banke Banc Ceannais na hÉireann/Central Bank of Ireland

text:
               16.12.2016

               HR

               Službeni list Europske unije

               L 342/32

         ODLUKA VIJEĆA (EU) 2016/2267
   od 6. prosinca 2016.
   o izmjeni Odluke 1999/70/EZ o vanjskim revizorima nacionalnih središnjih banaka u pogledu vanjskih revizora središnje banke Banc Ceannais na hÉireann/Central Bank of Ireland
   VIJEĆE EUROPSKE UNIJE,
   uzimajući u obzir Protokol br. 4 o Statutu Europskog sustava središnjih banaka i Europske središnje banke koji je priložen Ugovoru o Europskoj uniji i Ugovoru o funkcioniranju Europske unije, a posebno njegov članak 27. stavak 1.,
   uzimajući u obzir Preporuku Europske središnje banke od 28. listopada 2016. Vijeću Europske unije o vanjskim revizorima središnje banke Banc Ceannais na hÉireann/Central Bank of Ireland (ESB/2016/29) (1),
   budući da:

               (1)

               Reviziju financijskih izvještaja Europske središnje banke (ESB) i nacionalnih središnjih banaka država članica čija je valuta euro trebaju obavljati neovisni vanjski revizori koje preporučuje Upravno vijeće ESB-a, a odobrava Vijeće.

               (2)

               Mandat vanjskih revizora središnje banke Banc Ceannais na hÉireann/Central Bank of Ireland istekao je nakon revizije za financijsku godinu 2015. Stoga je potrebno imenovati vanjske revizore od financijske godine 2016.

               (3)

               Središnja banka Banc Ceannais na hÉireann/Central Bank of Ireland odabrala je Mazars za svoje vanjske revizore za financijske godine od 2016. do 2020.

               (4)

               Upravno vijeće ESB-a preporučilo je da se Mazars imenuju vanjskim revizorima središnje banke Banc Ceannais na hÉireann/Central Bank of Ireland za financijske godine od 2016. do 2020.

               (5)

               Slijedom preporuke Upravnog vijeća ESB-a Odluku Vijeća 1999/70/EZ (2) trebalo bi na odgovarajući način izmijeniti,

         DONIJELO JE OVU ODLUKU:
   Članak 1.
   U članku 1. Odluke 1999/70/EZ stavak 5. zamjenjuje se sljedećim:

      „5.   Mazars odobravaju se kao vanjski revizori središnje banke Banc Ceannais na hÉireann/Central Bank of Ireland za financijske godine od 2016. do 2020.”.

   Članak 2.
   Ova Odluka proizvodi učinke od dana priopćenja.
   Članak 3.
   Ova Odluka upućena je ESB-u.

      Sastavljeno u Bruxellesu 6. prosinca 2016.

            Za Vijeće

            Predsjednik

         P. KAŽIMÍR

      (1)  SL C 413, 10.11.2016., str. 1.

      (2)  Odluka Vijeća 1999/70/EZ od 25. siječnja 1999. o vanjskim revizorima nacionalnih središnjih banaka (SL L 22, 29.1.1999., str. 69.).


title: 2001/546/EZ: Odluka Komisije od 11. srpnja 2001. o osnivanju savjetodavnog odbora pod nazivom Europski energetski i prometni forum(priopćena pod brojem dokumenta C(2001) 1843)

text:
               01/Sv. 002

               HR

               Službeni list Europske unije

               132

         32001D0546

               L 195/58

               SLUŽBENI LIST EUROPSKE UNIJE

               11.07.2001.

      ODLUKA KOMISIJE

   od 11. srpnja 2001.
   o osnivanju savjetodavnog odbora pod nazivom „Europski energetski i prometni forum”
   (priopćena pod brojem dokumenta C(2001) 1843)
   (2001/546/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   budući da:

               (1)

               Vijeće za promet zaključcima od 20. rujna 2000. (1) pozvalo je Komisiju da bez odlaganja podnese prijedlog za osnivanje Europskog foruma pri Komisiji koji čine predstavnici dotičnog sektora da ispitaju sve čimbenike koji utječu na konkurentnost prometa i razmotre prilagodbu struktura u tom sektoru. Prijedlog bi trebao uzeti u obzir socijalne, ekološke i sigurnosne ciljeve.

               (2)

               Mandat Savjetodavnog odbora za energiju osnovanog temeljem odluke Komisije br. 96/642 (2) od 8. studenoga 1996. istekao je u veljači 2001. godine.

               (3)

               S obzirom na potrebu za savjetodavnim raspravnim tijelom sastavljenom od pojedinaca kvalificiranih za ispitivanje širokog spektra pitanja iz područja energetske i prometne politike, Komisija predlaže osnivanje Europskog energetskog i prometnog foruma.

               (4)

               Uzimajući u obzir međuovisnost energetske i prometne politike i potrebu da ih se međusobno uskladi, korisno je i prikladno okupiti predstavnike energetske i prometne gospodarske grane u jednom tijelu.

               (5)

               Taj bi dijalog trebao omogućiti Komisiji prikupljanje mišljenja za svaku svoju inicijativu u području energetske i prometne politike i korištenje mišljenja stručnjaka centra za praćenje.

               (6)

               Navedeni bi forum trebalo osnovati, odrediti njegov mandat i organizirati njegovo djelovanje,

         DONIJELA JE OVU ODLUKU:
   Članak 1.
   1.   Savjetodavni odbor pod nazivom „Europski energetski i prometni forum”, u daljnjem tekstu „Forum”, osniva se pri Komisiji.
   2.   Forum čine pojedinci kvalificirani za razmatranje pitanja u vezi s energijom i prometom, kao i interakcijom između tih dviju politika. Forum obuhvaća predstavnike operaterâ, proizvođačâ i upraviteljâ mreža i infrastruktura, korisnikâ prometa i potrošačâ energije, sindikatâ, udruženjâ zaštite okoliša i sigurnosti i akademskog svijeta.
   Članak 2.
   Zadaća
   1.   Komisija se može savjetovati s Forumom o svakom pitanju vezanom uz energetsku i prometnu politiku Europske unije.
   2.   Forum djeluje kao centar za praćenje energetske i prometne politike, posebno u pogledu konkurentnosti i strukturalnih prilagodbi u tim sektorima, uzimajući u obzir okolišne, socijalne i sigurnosne aspekte. Forum će također, ako bude potrebno, ispitati aktualna pitanja koja se mogu pojaviti u području energije i prometa.
   3.   Forum dostavlja Komisiji mišljenja i izvješća na njezin zahtjev ili na vlastitu inicijativu. Savjetovanja Foruma nisu podložna glasovanju. Komisija može odrediti rok za podnošenje mišljenja ili izvješća koja zatraži od Foruma.
   Članak 3.
   Sastav, imenovanje
   1.   Forum ima 34 stalna člana.
   2.   Zastupljenost članova je sljedeća:

               —

               devet članova koji zastupaju operatere (proizvođače energije i kopnene, pomorske i zračne prijevoznike, proizvodnu industriju),

               —

               pet članova koji zastupaju mreže i infrastrukturu (plinsku, električne energije, željeznice, cesta, luka, zračnih luka, kontrole zračnog prometa),

               —

               sedam članova koji zastupaju korisnike i potrošače (korisnike prometa, potrošače energije, upravljanje potražnjom),

               —

               šest članova koji zastupaju sindikate,

               —

               pet članova koji zastupaju organizacije zaštite okoliša i organizacije za pitanja sigurnosti posebice u području prometa,

               —

               dva člana iz akademskog svijeta ili trustova mozgova.

         3.   Za svakog stalnog člana imenuje se po jedan zamjenski član. Zamjenski član prisustvuje sastancima Foruma ili radnih skupina samo ako je stalni član odsutan ili nije u mogućnosti prisustvovati.
   4.   Stalne i zamjenske članove foruma imenuje Komisija pojedinačno na temelju objektivnih kriterija dokazane stručnosti i iskustva. Oni Komisiji daju samostalna mišljenja, neovisna o vanjskim utjecajima. Njihov mandat traje dvije godine i može se obnoviti.
   5.   Kada im mandat istekne, stalni članovi foruma i odgovarajući zamjenski članovi ostaju na dužnosti sve dok ne budu zamijenjeni ili im se mandat ne obnovi.
   6.   Mandat članova istječe prije redovnog roka u slučaju ostavke ili smrti. U takvom se slučaju dotični član zamjenjuje na ostatak mandatnog razdoblja.
   7.   Za obavljene dužnosti ne prima se naknada.
   8.   Poziv na podnošenje prijava za članstvo opisano u članku 3. stavku 2. bit će objavljen u Službenom listu Europskih zajednica, osim za članove iz četvrte alineje, u pogledu kojih će Komisija pozvati Europsku konfederaciju sindikata da imenuje svoje predstavnike iz područja energije i prometa. Komisija odabire članove na temelju prijava koje uslijede nakon ovog poziva. Kriteriji odabira uzet će u obzir stručnost i iskustvo kandidata, njihovu reprezentativnost i sposobnost da doprinesu strateškim raspravama te će promovirati ravnotežu u pogledu stručnjaka iz različitih područja djelovanja, u pogledu spola i u pogledu geografskog podrijetla.
   9.   Komisija će u obavijesne svrhe objaviti popis stalnih i zamjenskih članova u Službenom listu Europskih zajednica.
   Članak 4.
   Radne skupine
   1.   Radi ispunjenja svoje zadaće, kako je utvrđena u članku 2., Forum može osnivati radne skupine.
   2.   Radne skupine imaju najviše 11 članova.
   Članak 5.
   Stručnjaci
   Forum može pozvati svaku osobu stručnu za određenu točku dnevnog reda da sudjeluje u njegovom radu. Takvi stručnjaci sudjeluju samo u onim raspravama koje se odnose na točku radi koje su pozvani.
   Članak 6.
   Predsjednik i predsjedništvo Foruma
   1.   Forum na mandat od dvije godine između svojih članova izabire jednog predsjednika i četiri potpredsjednika, po jednog iz redova predstavnikâ operaterâ, korisnikâ ili potrošačâ, sindikatâ, i zaštite okoliša ili sigurnosti. Izbor se vrši dvotrećinskom većinom prisutnih članova.
   2.   Predsjednik i potpredsjednici čiji su mandati istekli ostaju na dužnosti sve dok ne budu zamijenjeni ili dok im se ne obnovi mandat.
   3.   Ukoliko mandat predsjednika ili potpredsjednika istekne, postavlja mu se zamjena za ostatak mandatnog razdoblja u skladu s postupkom iz stavka 1.
   4.   Predsjedništvo Foruma sastoji se od predsjednika i potpredsjednika.
   5.   Predsjedništvo priprema i organizira rad Foruma.
   6.   Predsjedništvo može pozvati izvjestitelje iz radnih skupina da sudjeluju na njezinim sastancima.
   Članak 7.
   Usluge tajništva
   Komisija Forumu, predsjedništvu i radnim skupinama osigurava usluge tajništva.
   Predstavnici zainteresiranih službi Komisije mogu sudjelovati na sastancima Foruma, predsjedništva i radnih skupina.
   Članak 8.
   Mišljenja i izvješća
   Forum podnosi Komisiji svoja mišljenja i izvješća. Ukoliko u pogledu zatraženog mišljenja ili izvješća Forum postigne jednoglasni sporazum, Forum sastavlja zajedničke zaključke koji se prilažu zapisniku sa sastanka. Ukoliko u pogledu zatraženog mišljenja ili izvješća Forum ne postigne jednoglasnu odluku, Forum Komisiji dostavlja različite stavove svojih članova. Komisija može na Internetu objaviti svako izvješće, mišljenje ili postupak Foruma koji nisu povjerljive prirode.
   Članak 9.
   Sastanci
   1.   Forum se sastaje u prostorijama sjedišta Komisije na poziv Komisije.
   2.   Ured se sastaje na inicijativu predsjednika u suglasnosti s Komisijom.
   3.   Članovima Foruma i stručnjacima pozvanim temeljem članka 5. nadoknađuju se putni troškovi i dnevnice prema važećim odredbama Komisije.
   4.   Sastanci Foruma i, u odgovarajućem slučaju, radnih skupina organiziraju se uz prethodno proračunsko odobrenje od strane Komisije.
   Članak 10.
   Ne dovodeći u pitanje odredbe članka 287. Ugovora o EZ-u, članovi Foruma ne otkrivaju informacije dobivene za vrijeme rada u Forumu ili njegovim radnim skupinama ako ih Komisija obavijesti da je određeno mišljenje ili pitanje povjerljivo. U takvom slučaju samo članovi Foruma i predstavnici Komisije mogu prisustvovati sastancima.
   Članak 11.
   Izmjene
   Komisija zadržava pravo izmjene odredaba ove Odluke u skladu s praksom.
   Članak 12.
   Odluka br. 96/642/EZ i posljedično Odluka 98/134/EZ stavljaju se izvan snage.
   Članak 13.
   Stupanje na snagu
   Ova odluka stupa na snagu na dan objave u Službenom listu Europskih zajednica.

      Sastavljeno u Bruxellesu 11. srpnja 2001.

            Za Komisiju

         Loyola DE PALACIO

            Potpredsjednica

      (1)  SI (2000) 816 od 21.9.2000.

      (2)  SL L 292, 15.11.1996., str. 34. do 36. i Odluka br. 98/134/EZ od 3. veljače 1998. kojom se imenuju članovi tog tijela, SL L 36, 10.2.1998., str. 14.


title: 2006/663/EZ: Odluka Vijeća od 19. lipnja 2006. o prilagodbi Akta o pristupanju Bugarske i Rumunjske u pogledu ruralnog razvoja

text:
                  03/Sv. 41

                  HR

                  Službeni list Europske unije

                  204

            32006D0663

                  L 277/2

                  SLUŽBENI LIST EUROPSKE UNIJE

            ODLUKA VIJEĆA
      od 19. lipnja 2006.
      o prilagodbi Akta o pristupanju Bugarske i Rumunjske u pogledu ruralnog razvoja
      (2006/663/EZ)
      VIJEĆE EUROPSKE UNIJE,
      uzimajući u obzir Ugovor o pristupanju Bugarske i Rumunjske, potpisan u Luxembourgu 25. travnja 2005., a posebno njegov članak 4. stavak 3.,
      uzimajući u obzir Akt o pristupanju Bugarske i Rumunjske, a posebno njegov članak 22.,
      uzimajući u obzir prijedlog Komisije,
      uzimajući u obzir mišljenje Europskog parlamenta (1),
      budući da:

                  (1)

                  Uredbom Vijeća (EZ) br. 1698/2005 od 20. rujna 2005. o potpori ruralnom razvoju iz Europskog poljoprivrednog fonda za ruralni razvoj (EPFRR) (2) uvode se promjene u pravnu stečevinu na kojima su se temeljili pretpristupni pregovori s Bugarskom i Rumunjskom.

                  (2)

                  Stoga treba prilagoditi Akt o pristupanju Bugarske i Rumunjske radi usklađivanja s Uredbom (EZ) br. 1698/2005.

                  (3)

                  Prijelazna pravila i provedbena pravila koje se odnose razdoblje programiranja regionalnog razvoja koje počinje 1. siječnja 2007. treba prilagoditi u skladu s postupkom iz članka 90. stavka 2. Uredbe (EZ) br. 1698/2005. Navode u odredbama koje se odnose na postupke utvrđene Aktom o pristupanju Bugarske i Rumunjske treba sukladno tome prilagoditi.

                  (4)

                  Kod ostvarivanja političke suglasnosti o Uredbi (EZ) br. 1698/2005, Vijeće i Komisija su se u zajedničkoj izjavi o Bugarskoj i Rumunjskoj odlučili proširiti do 2013. mjeru o savjetodavnim uslugama utvrđenim u Prilogu VIII. Akta o pristupanju Bugarske i Rumunjske u vezi s odredbi o savjetodavnim uslugama poljoprivrednicima koji primaju potporu za djelomično održavanje. Akt o pristupanju treba prilagoditi uzimajući taj dogovor u obzir,

            ODLUČILO JE:
      Članak 1.
      Akt o pristupanju Bugarske i Rumunjske mijenja se kako slijedi:

                  1.

                  druga rečenica članka 29. zamjenjuje se sljedećim:
                  „Ako su u vezi s tim potrebne posebne prijelazne mjere, iste se donose u skladu s postupkom utvrđenim u članku 90. stavku 2. Uredbe Vijeća (EZ) br. 1698/2005 od 20. rujna 2005. o potpori ruralnom razvoju Europskog poljoprivrednog fonda za ruralni razvoj (EPFRR) (*).

                     (*)  SL L 277, 21.10.2005., str. 1. Uredba kako je izmijenjena Uredbom (EZ) br. 1463/2006 (SL L 277, 9.10.2006., str. 1).”;"

                  2.

                  članak 34. mijenja se kako slijedi:

                              (a)

                              stavak 1. zamjenjuje se sljedećim:
                              „1.   Pored uredbi o ruralnom razvoju koje su na snazi na dan pristupanja, na Bugarsku i Rumunjsku se u razdoblju 2007. - 2009. primjenjuju i odredbe utvrđene u odjeljku I., II. i III. Priloga VIII., osim točke D odjeljka I. tog Priloga koja se primjenjuje i za razdoblje 2010. – 2013. u vezi s odredbama o savjetodavnim uslugama poljoprivrednicima koji primaju naknadu za djelomično održavanje. Posebne financijske odredbe utvrđene u odjeljku IV. Priloga VIII. primjenjuju se na Bugarsku i Rumunjsku u cijelom programskom razdoblju 2007. – 2013.”;

                              (b)

                              stavak 3. zamjenjuje se sljedećim:
                              „3.   Prema potrebi, pravila za provedbu odredbi iz Priloga VIII donose se u skladu s postupkom iz članka 90. stavka 2. Uredbe (EZ) br. 1698/2005.”.

            Članak 2.
      Ova se Odluka sastavlja na češkom, danskom, nizozemskom, engleskom, estonskom, finskom, francuskom, njemačkom, grčkom, mađarskom, irskom, talijanskom, litavskom, latvijskom, malteškom, poljskom, portugalskom, slovačkom, slovenskom, španjolskom, švedskom, bugarskom i rumunjskom, pri čemu je svaki od 23 teksta jednako vjerodostojan.
      Članak 3.
      Ova Odluka stupa na snagu 1. siječnja 2007. pod uvjetom da Ugovor o pristupanju Bugarske i Rumunjske stupi na snagu.

         Sastavljeno u Luxembourgu 19. lipnja 2006.

               Za Vijeće

               Predsjednik

            J. PRÖLL

         (1)  Još nije objavljeno u Službenom listu.

         (2)  SL L 277, 21.10.2005., str. 1. Uredba kako je izmijenjena Uredbom (EZ) br. 1463/2006 (vidjeti str. 1. ovog broja Službenog lista).


title: Odluka Vijeća (EU) 2016/2053 od 14. studenoga 2016. o potpisivanju, u ime Unije, Okvirnog sporazuma između Europske unije i Kosova (Ovim se nazivom ne dovode u pitanje stajališta o statusu te je on u skladu s RVSUN-om 1244/1999 i mišljenjem Međunarodnog suda o proglašenju neovisnosti Kosova. ) o općim načelima sudjelovanja Kosova u programima Unije

text:
                  25.11.2016

                  HR

                  Službeni list Europske unije

                  L 319/1

            ODLUKA VIJEĆA (EU) 2016/2053
      od 14. studenoga 2016.
      o potpisivanju, u ime Unije, Okvirnog sporazuma između Europske unije i Kosova (*1) o općim načelima sudjelovanja Kosova u programima Unije
      VIJEĆE EUROPSKE UNIJE,
      uzimajući u obzir Ugovor o funkcioniranju Europske unije, a posebno njegov članak 212. u vezi s člankom 218. stavkom 5.,
      uzimajući u obzir prijedlog Europske komisije,
      budući da:

                  (1)

                  Na sastanku Europskog vijeća 14. prosinca 2007. naglašeno je da je Unija spremna odigrati vodeću ulogu u jačanju stabilnosti u regiji, istaknuto je da je Unija spremna pomoći Kosovu na putu prema održivoj stabilnosti i potvrđeno je da je Unija spremna pomoći gospodarskom i političkom razvoju s jasnom europskom perspektivom koja je u skladu s europskom perspektivom regije.

                  (2)

                  Na sastanku 7. prosinca 2009. Vijeće je pozdravilo Komunikaciju Komisije od 14. listopada 2009. naslovljenu „Kosovo – ispunjavanje europske perspektive” i pozvalo Komisiju da poduzme potrebne mjere za potporu približavanja Kosova Uniji u skladu s europskom perspektivom regije. Istaknulo je važnost mjera povezanih s trgovinom i vizama te je potaknulo Komisiju da omogući Kosovu da sudjeluje u programima Unije, integrirajući Kosovo u okvir gospodarskog i fiskalnog nadzora, aktivirajući drugu komponentu Instrumenta pretpristupne pomoći i jačajući dijalog o procesu stabilizacije i pridruživanja.

                  (3)

                  Na sastanku 14. prosinca 2010. Vijeće je izjavilo da sa zanimanjem iščekuje prijedlog Komisije kojim bi se Kosovu dopustilo sudjelovanje u programima Unije. Komisija je objavila takav prijedlog u ožujku 2011.

                  (4)

                  Na sastanku 5. prosinca 2011. Vijeće je potvrdilo svoju predanost postizanju sporazuma o sudjelovanju Kosova u programima Unije ne dovodeći u pitanje stajališta država članica o statusu.

                  (5)

                  Vijeće je 22. listopada 2012. ovlastilo Komisiju za otvaranje pregovora s Kosovom o njegovu sudjelovanju u programima Unije.

                  (6)

                  Komisija pregovorima dogovorila u ime Unije Okvirni sporazum između Europske unije i Kosova o općim načelima sudjelovanja Kosova u programima Unije („Sporazum”).

                  (7)

                  Kosovo je izrazilo želju da sudjeluje u više programa Unije.

                  (8)

                  Cilj je sporazuma da Unija provede mjere gospodarske, financijske i tehničke suradnje s Kosovom na temelju članka 212. Ugovora o funkcioniranju Europske unije.

                  (9)

                  Sporazumom između Komisije, u ime Unije, i nadležnih tijela Kosova trebalo bi utvrditi posebne uvjete, uključujući relevantne financijske doprinose, za svaki pojedinačni program Unije u kojem bi Kosovo sudjelovalo.

                  (10)

                  Potpisivanjem tog Sporazuma ne dovodi se u pitanje stajalište država članica o statusu Kosova, o kojemu će odlučivati u skladu sa svojim nacionalnim praksama i međunarodnim pravom. Pojmovi, tekst ili definicije iz ove Odluke, iz Sporazuma, uključujući njegov Prilog, ili iz programâ Unije ne predstavljaju priznavanje Kosova od strane Unije kao neovisne države niti predstavljaju priznavanje Kosova od strane pojedinačnih država članica u tom svojstvu ako same nisu poduzele takav korak.

                  (11)

                  Unutarnji postupci država članica mogu se primjenjivati prilikom primanja dokumenata koje su izdala tijela Kosova na temelju Sporazuma.

                  (12)

                  Sporazum bi trebalo potpisati,

            DONIJELO JE OVU ODLUKU:
      Članak 1.
      Odobrava se potpisivanje, u ime Unije, Okvirnog sporazuma između Europske unije i Kosova o općim načelima sudjelovanja Kosova u programima Unije, podložno sklapanju navedenog Sporazuma (1).
      Članak 2.
      Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma u ime Unije.
      Članak 3.
      Ova Odluka stupa na snagu na dan donošenja.

         Sastavljeno u Bruxellesu 14. studenoga 2016.

               Za Vijeće

               Predsjednica

            G. MATEČNÁ

         (*1)  Ovim se nazivom ne dovode u pitanje stajališta o statusu te je on u skladu s RVSUN-om 1244/1999 i mišljenjem Međunarodnog suda o proglašenju neovisnosti Kosova.

         (1)  Tekst Sporazuma objavit će se zajedno s odlukom o njegovu sklapanju.


               25.4.2016

               HR

               Službeni list Europske unije

               C 145/2

         Odluka Suda
   od 9. ožujka 2016.
   o službenim blagdanima i sudskim praznicima
   (2016/C 145/02)
   SUD
   uzimajući u obzir članak 24. stavke 2., 4. i 6. Poslovnika,
   budući da je na temelju te odredbe potrebno utvrditi popis službenih blagdana i odrediti datume sudskih praznika,
   DONOSI SLJEDEĆU ODLUKU:

      Članak 1.

   Popis službenih blagdana u smislu članka 24. stavaka 4. i 6. Poslovnika utvrđuje se kako slijedi:

               —

               Nova godina,

               —

               Uskrsni ponedjeljak,

               —

               1. svibnja,

               —

               Uzašašće,

               —

               Duhovski ponedjeljak,

               —

               23. lipnja,

               —

               15. kolovoza,

               —

               1. studenoga,

               —

               25. prosinca,

               —

               26. prosinca.

      Članak 2.

   Za razdoblje od 1. studenoga 2016. do 31. listopada 2017. datumi sudskih praznika u smislu članka 24. stavaka 2. i 6. Poslovnika određuju se kako slijedi:

               —

               Božić 2016.: od ponedjeljka 19. prosinca 2016. do, uključujući, nedjelje 8. siječnja 2017.,

               —

               Uskrs 2017.: od ponedjeljka 10. travnja 2017. do, uključujući, nedjelje 23. travnja 2017.,

               —

               Ljeto 2017.: od petka 21. srpnja 2017. do, uključujući, nedjelje 3. rujna 2017.

      Članak 3.

   Ova odluka stupa na snagu na dan objave u Službenom listu Europske unije.

      U Luxembourgu 9. ožujka 2016.

            Tajnik

         A. CALOT ESCOBAR

            Predsjednik

         K. LENAERTS


title: 2014/334/EU: Odluka Vijeća od 19. svibnja 2014. o potpisivanju, u ime Europske unije, i o privremenoj primjeni Protokola o utvrđivanju ribolovnih mogućnosti i financijskog doprinosa predviđenih Sporazumom o partnerstvu u ribarstvu između Europske unije i Demokratske Republike Svetog Tome i Prinsipea

text:
               7.6.2014

               HR

               Službeni list Europske unije

               L 168/1

         ODLUKA VIJEĆA
   od 19. svibnja 2014.
   o potpisivanju, u ime Europske unije, i o privremenoj primjeni Protokola o utvrđivanju ribolovnih mogućnosti i financijskog doprinosa predviđenih Sporazumom o partnerstvu u ribarstvu između Europske unije i Demokratske Republike Svetog Tome i Prinsipea

      (2014/334/EU)

   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 43. u vezi s člankom 218. stavkom 5.,
   uzimajući u obzir prijedlog Europske komisije,
   budući da:

               (1)

               Vijeće je 23. srpnja 2007. odobrilo Sporazum o partnerstvu u ribarstvu između Demokratske Republike Svetog Tome i Prinsipea i Europske zajednice (dalje u tekstu „Sporazum o partnerstvu”) donošenjem Uredbe (EZ) br. 894/2007 (1).

               (2)

               Primjena zadnjeg Protokola (2) o utvrđivanju ribolovnih mogućnosti i financijskog doprinosa predviđenih Sporazumom o partnerstvu prestala je 12. svibnja 2014.

               (3)

               Unija je ispregovarala s Demokratskom Republikom Svetim Tomom i Prinsipeom novi Protokol za razdoblje od četiri godine kojim se plovilima Unije odobravaju ribolovne mogućnosti u vodama koje su u području ribarstva pod suverenitetom ili jurisdikcijom Demokratske Republike Svetog Tome i Prinsipea. Po završetku pregovora, 19. prosinca 2013. parafiran je novi Protokol.

               (4)

               Kako bi se osigurao nastavak ribolovnih aktivnosti plovila Unije, predviđeno je da se novi Protokol privremeno primjenjuje do okončanja postupaka za njegovo sklapanje. Privremena primjena počinje važiti od datuma potpisivanja, ali ne prije datuma prestanka važenja zadnjeg Protokola.

               (5)

               Potrebno je potpisati novi Protokol,

         DONIJELO JE OVU ODLUKU:
   Članak 1.
   Odobrava se, u ime Unije, potpisivanje Protokola o utvrđivanju ribolovnih mogućnosti i financijskog doprinosa predviđenih Sporazumom o partnerstvu u ribarstvu između Europske unije i Demokratske Republike Svetog Tome i Prinsipea (dalje u tekstu „Protokol”), podložno njegovu sklapanju.
   Tekst Protokola priložen je ovoj Odluci.
   Članak 2.
   Predsjednika Vijeća ovlašćuje se za određivanje jedne ili više osoba ovlaštenih za potpisivanje Protokola u ime Unije.
   Članak 3.
   Protokol se, u skladu s njegovim člankom 14., privremeno primjenjuje od dana njegova potpisivanja (3), a najranije 13. svibnja 2014., do okončanja postupaka za njegovo sklapanje.
   Članak 4.
   Ova Odluka stupa na snagu na dan objave.

      Sastavljeno u Bruxellesu 19. svibnja 2014.

            Za Vijeće

            Predsjednik

         A. TSAFTARIS

      (1)  Uredba Vijeća (EZ) br. 894/2007 od 23. srpnja 2007. o sklapanju Sporazuma o partnerstvu u ribarstvu između Demokratske Republike Svetog Tome i Prinsipea i Europske zajednice (SL L 205, 7.8.2007., str. 35.).

      (2)  Protokol o utvrđivanju ribolovnih mogućnosti i financijskog doprinosa predviđenih Sporazumom o partnerstvu u ribarstvu između Europske unije i Demokratske Republike Svetog Tome i Prinsipea (SL L 136, 24.5.2011., str. 5.).

      (3)  Datum potpisivanja Protokola objavit će Glavno tajništvo Vijeća u Službenom listu Europske unije.


title: Odluka Vijeća (ZVSP) 2015/364 od 5. ožujka 2015. o izmjeni Odluke 2014/119/ZVSP o mjerama ograničavanja usmjerenima protiv određenih osoba, subjekata i tijela s obzirom na stanje u Ukrajini

text:
               6.3.2015

               HR

               Službeni list Europske unije

               L 62/25

         ODLUKA VIJEĆA (ZVSP) 2015/364
   od 5. ožujka 2015.
   o izmjeni Odluke 2014/119/ZVSP o mjerama ograničavanja usmjerenima protiv određenih osoba, subjekata i tijela s obzirom na stanje u Ukrajini
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   budući da:

               (1)

               Vijeće je 5. ožujka 2014. donijelo Odluku Vijeća 2014/119/ZVSP (1).

               (2)

               Dana 29. siječnja 2015. u Odluci Vijeća (ZVSP) 2015/143 (2) pojašnjena su mjerila kojima se određuje zamrzavanje sredstava osoba koje su odgovorne za zloupotrebu ukrajinskih državnih sredstava.

               (3)

               Mjere ograničavanja utvrđene u Odluci 2014/119/ZVSP primjenjuju se do 6. ožujka 2015. Na temelju preispitivanja te Odluke, primjenu tih mjera ograničavanja trebalo bi u pogledu četrnaest osoba produljiti do 6. ožujka 2016., a u pogledu četiri osobe do 6. lipnja 2015. Unose za osamnaest osoba trebalo bi izmijeniti.

               (4)

               Odluku 2014/119/ZVSP trebalo bi stoga izmijeniti na odgovarajući način,

         DONIJELO JE OVU ODLUKU:
   Članak 1.
   Odluka 2014/119/ZVSP mijenja se kako slijedi:

               1.

               Članak 5. zamjenjuje se sljedećim:
               „Članak 5.
               Ova Odluka stupa na snagu na dan objave u Službenom listu Europske unije.
               Ova se Odluka primjenjuje do 6. ožujka 2016. Mjere iz članka 1. primjenjuju se na unose br. 4, 8, 10 i 13 iz Priloga do 6. lipnja 2015.
               Ova se Odluka redovito preispituje. Ako Vijeće ustanovi da nisu zadovoljeni njezini ciljevi, ona se, prema potrebi, obnavlja ili izmjenjuje.”

               2.

               Prilog se zamjenjuje tekstom iz Priloga ovoj Odluci.

         Članak 2.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 5. ožujka 2015.

            Za Vijeće

            Predsjednica

         D. REIZNIECE-OZOLA

      (1)  Odluka Vijeća 2014/119/ZVSP od 5. ožujka 2014. o mjerama ograničavanja usmjerenima protiv određenih osoba, subjekata i tijela s obzirom na stanje u Ukrajini (SL L 66, 6.3.2014., str. 26.).

      (2)  Odluka Vijeća (ZVSP) 2015/143 od 29. siječnja 2015. o izmjeni Odluke 2014/119/ZVSP o mjerama ograničavanja usmjerenima protiv određenih osoba, subjekata i tijela s obzirom na stanje u Ukrajini (SL L 24, 30.1.2015., str. 16.).

      PRILOG

            „PRILOG

               Popis osoba, subjekata i tijela iz članka 1.

                        Ime

                        Identifikacijski podaci

                        Obrazloženje

                        Datum uvrštenja na popis

                        1.

                        Viktor Fedorovych Yanukovych
                        (Віктор Федорович Янукович),
                        Viktor Fedorovich Yanukovich
                        (Виктор Фёдорович Янукович)

                        rođen 9. srpnja 1950. u Yenakiievu (Donetsk oblast), bivši predsjednik Ukrajine

                        Osoba koja podliježe kaznenom postupku koji provode ukrajinske vlasti zbog zloupotrebe javnih sredstava ili imovine.

                        6.3.2014.

                        2.

                        Vitalii Yuriyovych Zakharchenko
                        (Віталій Юрійович Захарченко),
                        Vitaliy Yurievich Zakharchenko
                        (Виталий Юрьевич Захарченко)

                        rođen 20. siječnja 1963. u Kostiantynivki (Donetsk oblast), bivši ministar unutarnjih poslova

                        Osoba koja podliježe kaznenom postupku koji provode ukrajinske vlasti zbog zloupotrebe javnih sredstava ili imovine.

                        6.3.2014.

                        3.

                        Viktor Pavlovych Pshonka
                        (Віктор Павлович Пшонка)

                        rođen 6. veljače 1954. u Serhiyivki (Donetsk oblast), bivši glavni tužitelj Ukrajine

                        Osoba koja podliježe kaznenom postupku koji provode ukrajinske vlasti zbog zloupotrebe javnih sredstava ili imovine.

                        6.3.2014.

                        4.

                        Olena Leonidivna Lukash
                        (Олена Леонідівна Лукаш),
                        Elena Leonidovna Lukash
                        (Елена Леонидовна Лукаш)

                        rođena 12. studenoga 1976. u Rîbniți (Moldova), bivša ministrica pravosuđa

                        Osoba koja podliježe istragama koje provode ukrajinske vlasti zbog toga što je kao nositeljica javne dužnosti zloupotrijebila svoj položaj radi pribavljanja nepripadajuće koristi sebi ili trećoj osobi te time nanijela štetu ukrajinskim javnim sredstvima.

                        6.3.2014.

                        5.

                        Andrii Petrovych Kliuiev
                        (Андрій Петрович Клюєв),
                        Andriy Petrovych Klyuyev

                        rođen 12. kolovoza 1964. u Donetsku, bivši voditelj Uprave predsjednika Ukrajine

                        Osoba koja podliježe kaznenom postupku koji provode ukrajinske vlasti zbog zloupotrebe javnih sredstava ili imovine i u vezi s time što je kao nositelj javne dužnosti zloupotrijebio svoj položaj radi pribavljanja nepripadajuće koristi za sebe ili treću osobu te time nanio štetu ukrajinskom javnom proračunu ili imovini.

                        6.3.2014.

                        6.

                        Viktor Ivanovych Ratushniak
                        (Віктор Іванович Ратушняк)

                        rođen 16. listopada 1959., bivši zamjenik ministra unutarnjih poslova

                        Osoba koja podliježe kaznenom postupku koji provode ukrajinske vlasti zbog zloupotrebe javnih sredstava ili imovine i zbog toga što je sudjelovao u tom činu.

                        6.3.2014.

                        7.

                        Oleksandr Viktorovych Yanukovych
                        (Олександр Вікторович Янукович)

                        rođen 10. srpnja 1973. u Yenakiievu (Donetsk oblast), sin bivšeg predsjednika, poduzetnik

                        Osoba koja podliježe kaznenom postupku koji provode ukrajinske vlasti zbog zloupotrebe javnih sredstava ili imovine.

                        6.3.2014.

                        8.

                        Viktor Viktorovych Yanukovych
                        (Віктор Вікторович Янукович)

                        rođen 16. srpnja 1981. u Yenakiievu (Donetsk oblast), sin bivšeg predsjednika, član ukrajinskog parlamenta

                        Osoba koja podliježe istragama koje provode ukrajinske vlasti zbog zloupotrebe javnih sredstava ili imovine. Osoba povezana s osobom koja je uvrštena na popis (bivšim predsjednikom Ukrajine Viktorom Fedorovychem Yanukovychem) koja podliježe kaznenom postupku koji provode ukrajinske vlasti zbog zloupotrebe javnih sredstava ili imovine.

                        6.3.2014.

                        9.

                        Artem Viktorovych Pshonka
                        (Артем Вікторович Пшонка)

                        rođen 19. ožujka 1976. u Kramatorsku (Donetsk oblast), sin bivšeg glavnog tužitelja, zamjenik voditelja frakcije Stranke regija u ukrajinskom parlamentu

                        Osoba koja podliježe kaznenom postupku koji provode ukrajinske vlasti zbog zloupotrebe javnih sredstava ili imovine i zbog toga što je sudjelovao u tom činu.

                        6.3.2014.

                        10.

                        Serhii Petrovych Kliuiev
                        (Сергій Петрович Клюєв),
                        Serhiy Petrovych Klyuyev

                        rođen 19. kolovoza 1969. u Donetsku, brat g. Andriija Kliuieva, poduzetnik

                        Osoba koja podliježe istrazi koju provode ukrajinske vlasti zbog sudjelovanja u zloupotrebi javnih sredstava ili imovine te zbog toga što je kao nositelj javne dužnosti zloupotrijebio svoj položaj radi pribavljanja nepripadajuće koristi za sebe ili treću osobu te time nanio štetu ukrajinskim javnim sredstvima ili imovini. Osoba povezana s osobom koja je uvrštena na popis (Andriijem Petrovychem Kliuievim) koja podliježe kaznenom postupku koji provode ukrajinske vlasti zbog zloupotrebe javnih sredstava ili imovine.

                        6.3.2014.

                        11.

                        Mykola Yanovych Azarov
                        (Микола Янович Азаров),
                        Nikolai Yanovich Azarov
                        (Николай Янович Азаров)

                        rođen 17. prosinca 1947. u Kalugi (Rusija), predsjednik vlade Ukrajine do siječnja 2014.

                        Osoba koja podliježe kaznenom postupku koji provode ukrajinske vlasti zbog zloupotrebe javnih sredstava ili imovine.

                        6.3.2014.

                        12.

                        Serhiy Vitaliyovych Kurchenko
                        (Сергій Віталійович Курченко)

                        rođen 21. rujna 1985. u Harkivu, poduzetnik

                        Osoba koja podliježe kaznenom postupku koji provode ukrajinske vlasti zbog zloupotrebe javnih sredstava ili imovine.

                        6.3.2014.

                        13.

                        Dmytro Volodymyrovych Tabachnyk
                        (Дмитро Володимирович Табачник)

                        rođen 28. studenoga 1963. u Kijevu, bivši ministar obrazovanja i znanosti

                        Osoba koja podliježe istrazi koju provode ukrajinske vlasti zbog toga što je kao nositelj javne dužnosti zloupotrijebio svoj položaj radi pribavljanja nepripadajuće koristi sebi ili trećoj osobi te time nanio štetu ukrajinskim javnim sredstvima ili imovini.

                        6.3.2014.

                        14.

                        Raisa Vasylivna Bohatyriova
                        (Раїса Василівна Богатирьова),
                        Raisa Vasilievna Bogatyreva
                        (Раиса Васильевна Богатырёва)

                        rođena 6. siječnja 1953. u Bakalu (Chelyabinsk oblast, Rusija), bivša ministrica zdravstva

                        Osoba koja podliježe kaznenom postupku koji provode ukrajinske vlasti zbog zloupotrebe javnih sredstava ili imovine.

                        6.3.2014.

                        15.

                        Serhiy Hennadiyovych Arbuzov
                        (Сергій Геннадійович Арбузов),
                        Sergei Gennadievich Arbuzov
                        (Сергей Геннадиевич Арбузов

                        rođen 24. ožujka 1976. u Donetsku, bivši predsjednik vlade Ukrajine

                        Osoba koja podliježe kaznenom postupku koji provode ukrajinske vlasti zbog zloupotrebe javnih sredstava ili imovine.

                        15.4.2014.

                        16.

                        Yuriy Volodymyrovych Ivanyushchenko
                        (Юрій Володимирович Іванющенко)

                        rođen 21. veljače 1959. u Yenakiievu (Donetsk oblast), zastupnik u parlamentu iz Stranke regija

                        Osoba koja podliježe kaznenom postupku koji provode ukrajinske vlasti zbog zloupotrebe javnih sredstava ili imovine.

                        15.4.2014.

                        17.

                        Oleksandr Viktorovych Klymenko
                        (Олександр Вікторович Клименко)

                        rođen 16. studenoga 1980. u Makiivki (Donetsk oblast), bivši ministar prihoda i rashoda

                        Osoba koja podliježe kaznenom postupku koji provode ukrajinske vlasti zbog zloupotrebe javnih sredstava ili imovine i zbog toga što je kao nositelj javne dužnosti zloupotrijebio svoj položaj radi pribavljanja nepripadajuće koristi za sebe ili treću osobu i time nanio štetu ukrajinskim javnim sredstvima ili imovini.

                        15.4.2014.

                        18.

                        Edward Stavytskyi
                        Eduard Anatoliyovych Stavytsky
                        (Едуард Анатолійович Ставицький

                        rođen 4. listopada 1972. u Lebedynu (Sumy oblast), bivši ministar nafte i energetike Ukrajine
                        Navodno boravi u Izraelu. Međutim, još uvijek posjeduje ukrajinsko državljanstvo

                        Osoba koja podliježe kaznenom postupku koji provode ukrajinske vlasti zbog zloupotrebe javnih sredstava ili imovine.

                        15.4.2014.”


title: Odluka Vijeća (ZVSP) 2016/318 od 4. ožujka 2016. o izmjeni Odluke 2014/119/ZVSP o mjerama ograničavanja usmjerenima protiv određenih osoba, subjekata i tijela s obzirom na stanje u Ukrajini

text:
               5.3.2016

               HR

               Službeni list Europske unije

               L 60/76

         ODLUKA VIJEĆA (ZVSP) 2016/318
   od 4. ožujka 2016.
   o izmjeni Odluke 2014/119/ZVSP o mjerama ograničavanja usmjerenima protiv određenih osoba, subjekata i tijela s obzirom na stanje u Ukrajini
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   uzimajući u obzir prijedlog visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 5. ožujka 2014. donijelo Odluku 2014/119/ZVSP (1).

               (2)

               Vijeće je 5. ožujka 2015. donijelo Odluku (ZVSP) 2015/364 (2) kojom se predviđa da bi se mjere ograničavanja utvrđene u Odluci 2014/119/ZVSP trebale primjenjivati do 6. ožujka 2016. u pogledu četrnaest osoba te do 6. lipnja 2015. u pogledu četiriju osoba.

               (3)

               Vijeće je 5. lipnja 2015. donijelo Odluku (ZVSP) 2015/876 (3) kojom se, između ostalog, predviđa da bi se u pogledu dviju od tih četiriju osoba primjena mjera ograničavanja trebala produljiti do 6. ožujka 2016., a za jednu od tih osoba do 6. listopada 2015. Vijeće je 5. listopada 2015. donijelo Odluku (ZVSP) 2015/1781 (4) kojom se predviđa da bi se u pogledu te osobe primjena mjera ograničavanja trebala produljiti do 6. ožujka 2016.

               (4)

               Mjere ograničavanja utvrđene u Odluci 2014/119/ZVSP primjenjuju se do 6. ožujka 2016. u pogledu svih osoba. Na temelju preispitivanja te Odluke, primjenu tih mjera ograničavanja trebalo bi produljiti do 6. ožujka 2017. u pogledu 16 osoba, unos za jednu osobu trebalo bi izbrisati, a obrazloženja koja se odnose na tri osobe trebalo bi ažurirati.

               (5)

               Odluku 2014/119/ZVSP trebalo bi stoga na odgovarajući način izmijeniti,

         DONIJELO JE OVU ODLUKU:
   Članak 1.
   Odluka 2014/119/ZVSP mijenja se kako slijedi:

               1.

               U članku 5. drugi stavak zamjenjuje se sljedećim:
               „Ova se Odluka primjenjuje do 6. ožujka 2017.”.

               2.

               Prilog se mijenja kako je navedeno u Prilogu ovoj Odluci.

         Članak 2.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 4. ožujka 2016.

            Za Vijeće

            Predsjednica

         S.A.M. DIJKSMA

      (1)  Odluka Vijeća 2014/119/ZVSP od 5. ožujka 2014. o mjerama ograničavanja usmjerenima protiv određenih osoba, subjekata i tijela s obzirom na stanje u Ukrajini (SL L 66, 6.3.2014., str. 26.).

      (2)  Odluka Vijeća (ZVSP) 2015/364 od 5. ožujka 2015. o izmjeni Odluke 2014/119/ZVSP o mjerama ograničavanja usmjerenima protiv određenih osoba, subjekata i tijela s obzirom na stanje u Ukrajini (SL L 62, 6.3.2015., str. 25.).

      (3)  Odluka Vijeća (ZVSP) 2015/876 od 5. lipnja 2015. o izmjeni Odluke 2014/119/ZVSP o mjerama ograničavanja usmjerenima protiv određenih osoba, subjekata i tijela s obzirom na stanje u Ukrajini (SL L 142, 6.6.2015., str. 30.).

      (4)  Odluka Vijeća (ZVSP) 2015/1781 od 5. listopada 2015. o izmjeni Odluke Vijeća 2014/119/ZVSP o mjerama ograničavanja usmjerenima protiv određenih osoba, subjekata i tijela s obzirom na stanje u Ukrajini (SL L 259, 6.10.2015., str. 23.).

      PRILOG

                  I.

                  Unos za sljedeću osobu briše se s popisa navedenog u Prilogu Odluci 2014/119/ZVSP:

                              „14.

                              Raisa Vasylivna Bohatyriova”

                  II.

                  Unosi za sljedeće osobe navedeni u Prilogu Odluci 2014/119/ZVSP zamjenjuju se sljedećim unosima:

                              Ime

                              Identifikacijski podaci

                              Obrazloženje

                              Datum uvrštenja na popis

                              „2.

                              Vitalii Yuriyovych Zakharchenko
                              (Вiталiй Юрiйович Захарченко),
                              Vitaliy Yurievich Zakharchenko
                              (Виталий Юрьевич Захарченко)

                              Rođen 20. siječnja 1963. u Kostiantynivki (Donetsk oblast), bivši ministar unutarnjih poslova.

                              Osoba koja podliježe kaznenom postupku koji provode ukrajinske vlasti zbog zloupotrebe javnih sredstava ili imovine i u vezi s time što je kao nositelj javne dužnosti zloupotrijebila svoj položaj radi pribavljanja nepripadajuće koristi za sebe ili treću osobu te je time nanijela štetu ukrajinskom javnom proračunu ili imovini.

                              6.3.2014.

                              4.

                              Olena Leonidivna Lukash
                              (Олена Леонiдiвна Лукаш),
                              Elena Leonidovna Lukash
                              (Елена Леонидовна Лукаш)

                              Rođena 12. studenoga 1976. u Rîbniți (Moldova), bivša ministrica pravosuđa.

                              Osoba koja podliježe kaznenom postupku koji provode ukrajinske vlasti zbog sudjelovanja u zloupotrebi javnih sredstava ili imovine i u vezi s time što je kao nositelj javne dužnosti zloupotrijebila svoj položaj radi pribavljanja nepripadajuće koristi za sebe ili treću osobu te je time nanijela štetu ukrajinskom javnom proračunu ili imovini.

                              6.3.2014.

                              13.

                              Dmytro Volodymyrovych Tabachnyk
                              (Дмитро Володимирович Табачник)

                              Rođen 28. studenoga 1963. u Kijevu, bivši ministar obrazovanja i znanosti.

                              Osoba koja podliježe kaznenom postupku koji provode ukrajinske vlasti zbog sudjelovanja u zloupotrebi javnih sredstava ili imovine.

                              6.3.2014.”


Važna pravna obavijest

|

2013/359/EU: Odluka Europske središnje banke od 21. lipnja 2013. (ESB/2013/17)

Službeni list L 187  06/07/2013 Str. 0015 - 0016

		Odluka Europske središnje bankeod 21. lipnja 2013.(ESB/2013/17)(2013/359/EU)Ovaj će dokument biti objavljen u Posebnom izdanju Službenog lista Europske unije na hrvatskom jeziku ako zadovolji potrebne uvjete.--------------------------------------------------


title: Odluka Vijeća (EU) 2016/837 od 21. travnja 2016. o potpisivanju, u ime Europske unije, i privremenoj primjeni Sporazuma između Europske unije, Islanda, Kneževine Lihtenštajna i Kraljevine Norveške o financijskom mehanizmu EGP-a za razdoblje 2014.–2021., Sporazuma između Kraljevine Norveške i Europske unije o norveškom financijskom mehanizmu za razdoblje 2014.–2021., Dodatnog protokola uz Sporazum između Europske ekonomske zajednice i Kraljevine Norveške te Dodatnog protokola uz Sporazum između Europske ekonomske zajednice i Islanda

text:
               28.5.2016

               HR

               Službeni list Europske unije

               L 141/1

         ODLUKA VIJEĆA (EU) 2016/837
   od 21. travnja 2016.
   o potpisivanju, u ime Europske unije, i privremenoj primjeni Sporazuma između Europske unije, Islanda, Kneževine Lihtenštajna i Kraljevine Norveške o financijskom mehanizmu EGP-a za razdoblje 2014.–2021., Sporazuma između Kraljevine Norveške i Europske unije o norveškom financijskom mehanizmu za razdoblje 2014.–2021., Dodatnog protokola uz Sporazum između Europske ekonomske zajednice i Kraljevine Norveške te Dodatnog protokola uz Sporazum između Europske ekonomske zajednice i Islanda
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 217. u vezi s člankom 218. stavkom 5.,
   uzimajući u obzir prijedlog Europske komisije,
   budući da:

               (1)

               Još uvijek postoji potreba za smanjivanjem gospodarskih i socijalnih razlika unutar Europskog gospodarskog prostora. Imajući to u vidu, trebalo bi uspostaviti novi mehanizam za financijske doprinose država EFTA-e koje su članice EGP-a i novi norveški financijski mehanizam.

               (2)

               Vijeće je 7. listopada 2013. ovlastilo Komisiju za otvaranje pregovora s Islandom, Kneževinom Lihtenštajnom i Kraljevinom Norveškom o sporazumu o budućim financijskim doprinosima država EFTA-e koje su članice EGP-a gospodarskoj i socijalnoj koheziji u Europskom gospodarskom prostoru. Komisija je u ime Unije u pregovorima dogovorila Sporazum između Europske unije, Islanda, Kneževine Lihtenštajna i Kraljevine Norveške o financijskom mehanizmu EGP-a za razdoblje 2014.–2021. On će biti u obliku protokola, pod brojem 38.c, uz Sporazum o EGP-u. Komisija je u ime Unije u pregovorima dogovorila i Sporazum između Kraljevine Norveške i Europske unije o norveškom financijskom mehanizmu za razdoblje 2014.–2021.

               (3)

               Posebne odredbe o uvozu u Uniju određenih riba i proizvoda ribarstva podrijetlom iz Islanda i Norveške, utvrđene u dodatnim protokolima uz njihove sporazume o slobodnoj trgovini s Europskom ekonomskom zajednicom, prestale su važiti 30. travnja 2014. te bi ih trebalo preispitati u skladu s člankom 1. tih protokola. Komisija je stoga u pregovorima dogovorila nove dodatne protokole uz Sporazum između Europske ekonomske zajednice i Kraljevine Norveške te uz Sporazum između Europske ekonomske zajednice i Islanda.

               (4)

               Zamjena postojećih financijskih mehanizama novim mehanizmima, koji se odnose na druga vremenska razdoblja, druge iznose sredstava i druge provedbene odredbe, te obnova i produljenje koncesija u pogledu određene ribe i proizvoda ribarstva, predstavljaju kao cjelina važan razvoj pridruživanja s državama EFTA-e koje su članice EGP-a, što opravdava pozivanje na članak 217. Ugovora o funkcioniranju Europske unije.

               (5)

               Svakim od navedenih sporazumima i dodatnih protokola predviđa se privremena primjena prije njihova stupanja na snagu.

               (6)

               Te bi sporazume i dodatne protokole trebalo potpisati i privremeno primjenjivati do završetka postupaka potrebnih za njihovo sklapanje,

         DONIJELO JE OVU ODLUKU:
   Članak 1.
   Potpisivanje Sporazuma između Europske unije, Islanda, Kneževine Lihtenštajna i Kraljevine Norveške o financijskom mehanizmu EGP-a za razdoblje 2014.–2021., Sporazuma između Kraljevine Norveške i Europske unije o norveškom financijskom mehanizmu za razdoblje 2014.–2021., Dodatnog protokola uz Sporazum između Europske ekonomske zajednice i Kraljevine Norveške te Dodatnog protokola uz Sporazum između Europske ekonomske zajednice i Islanda odobrava se u ime Unije, podložno sklapanju navedenih sporazuma i dodatnih protokola.
   Tekstovi sporazuma i dodatnih protokola priloženi su ovoj Odluci.
   Članak 2.
   Predsjednika Vijeća ovlašćuje se da odredi jednu ili više osoba ovlaštenih za potpisivanje sporazuma i dodatnih protokola u ime Unije.
   Članak 3.
   Sporazum između Europske unije, Islanda, Kneževine Lihtenštajna i Kraljevine Norveške o financijskom mehanizmu EGP-a za razdoblje 2014.–2021. i Sporazum između Kraljevine Norveške i Europske unije o norveškom financijskom mehanizmu za razdoblje 2014.–2021. primjenjuju se privremeno, u skladu s člankom 3. odnosno člankom 11. stavkom 3. tih sporazuma, od prvog dana prvog mjeseca koji slijedi nakon polaganja posljednje obavijesti u tu svrhu, do završetka postupaka potrebnih za sklapanje navedenih sporazuma.
   Dodatni protokol uz Sporazum između Europske ekonomske zajednice i Kraljevine Norveške primjenjuje se privremeno, od prvog dana trećeg mjeseca koji slijedi nakon polaganja posljednje obavijesti u tu svrhu, u skladu s člankom 5. stavkom 3. navedenog protokola.
   Dodatni protokol uz Sporazum između Europske ekonomske zajednice i Islanda primjenjuje se privremeno, od prvog dana trećeg mjeseca koji slijedi nakon polaganja posljednje obavijesti u tu svrhu, u skladu s člankom 4. stavkom 3. navedenog protokola.
   Članak 4.
   Ova Odluka stupa na snagu na dan donošenja.

      Sastavljeno u Luxembourgu 21. travnja 2016.

            Za Vijeće

            Predsjednik

         G.A. VAN DER STEUR